স্পোর্টস ক্লাসে দৌড়ের সময় আচমকা মৃত্যু, চাঞ্চল্য স্কুলে

নরেন্দ্রপুর: স্পোর্টস ক্লাসে দৌড়ের মাঝে মৃত্যু নবম শ্রেণীর ছাত্র অর্কদীপের। এই ঘটনায় চাঞ্চল্য কামালগাজি ইংরেজি মাধ্যম স্কুলে। আচমকা কেন সুস্থ্য এক ছাত্রের মৃত্যু টা ঘিরে ঘনাচ্ছে রহস্য। যদিও, ময়নাতদন্তের রিপোর্ট এলেই পরিষ্কার হবে গোটা বিষয়।

জানা গিয়েছে, স্কুলে স্পোর্টস ক্লাস চলছিল। তাতে উপস্থিত ছিলেন নবম শ্রেণীর ছাত্র অর্কদীপ বাগ। রামচন্দ্রপুর এলাকার বাসিন্দা বছর পনেরোর অর্কদীপ পড়ত কামালগাজি এলাকার এক নামী ইংরেজি মাধ্যম স্কুলে। সহপাঠীদের সঙ্গে দৌড় শুরু করেছিল সে। কিন্তু মাঝ পথেই আচমকা পড়ে যায় মাটিতে। শিক্ষক ও স্কুলকর্মীরা তড়িঘড়ি তাকে উদ্ধার করে নিয়ে যান নিকটবর্তী একটি বেসরকারি হাসপাতালে। সেখানেই চিকিৎসকেরা অর্কদীপকে মৃত বলে ঘোষণা করেন।

আরও পড়ুন: কলকাতায় এসে রাজুদার পকেট পরোটা খাবেন মেসি!

হঠাৎ এমন মৃত্যুতে শোকস্তব্ধ সহপাঠী থেকে শিক্ষক-শিক্ষিকা—সকলেই। খবর পৌঁছতেই কান্নায় ভেঙে পড়েন অর্কদীপের পরিবার। সুস্থ-স্বাভাবিক এক পড়ুয়ার এমন পরিণতি মেনে নিতে পারছেন না কেউই।

ইতিমধ্যেই ঘটনার তদন্ত শুরু করেছে নরেন্দ্রপুর থানার পুলিশ। অর্কদীপের শরীরে কোনও আঘাতের চিহ্ন ছিল কি না, কিংবা অন্য কোনও কারণ আছে কি না—সব দিক খতিয়ে দেখা হচ্ছে। ঘটনাস্থলের সিসিটিভি ফুটেজও হাতে এসেছে পুলিশের। তা খতিয়ে দেখা হচ্ছে। সূত্রের খবর , শনিবার দেহ ময়নাতদন্তের জন্য পাঠানো হবে।